
Ди щIалэхэм я ехъулIэныгъэхэр
КъБР-м щыщ ДыщэкI Владислав текIуэныгъэ къыщихьащ Къэрэшей-Шэрджэс къэрал университетыр къэзыухахэм я щIыхькIэ бэнэкIэ хуитымкIэ екIуэкIа урысейпсо зэхьэзэхуэм. Ар щыбэнащ килограмм 70-м нэс зи хьэлъагъхэм я деж.
Зэпеуэм дыжьын медалыр къыщахьащ килограмм 85-рэ хъухэм я деж утыкум къыщихьа Шыбзыхъуэ Аликрэ килограмми 125-рэ зи хьэлъагъ Ныр Ислъамрэ. Килограмми 125-рэ хъухэм я деж жэзыр щызыIэрагъэхьащ Щэуей Ислъамрэ Ныбэжь Нур-Мухьэмэдрэ.
Махуэщ Шумахуэ.
Испанием адыгэхэр щытокIуэ
Асенсио Антонио и фэеплъ VI дунейпсо зэхьэзэхуэ бэнэкIэ хуитымкIэ щекIуэкIащ Испанием и Барселонэ щIыпIэм. Адыгэ щIалэхэм абы дыщэ медалитI къыщахьащ.
«Рамзан» спорт клубым хэту Испанием щекIуэкI фэеплъ зэхьэзэхуэм ирагъэблэгъа Ташу Къазбэчрэ (кг 74-м нэблагъэ зи хьэлъагъыр) Къущхьэ Мурадинрэ (килограмми 125-рэ) я хьэрхуэрэгъухэм зы Iэмали иратакъым текIуэныгъэр зыIэрагъэхьэну. Нэрылъагъут ди щIалэхэр абыхэм куэдкIэ зэрефIэкIыр икIи яхуэфащэ дыдэу дыщэ медалхэр зыIэрагъэхьащ.
Испанием щекIуэкIа зэхьэзэхуэм и хьэщIэ лъапIэу щытащ Рио-де-Жанейрэ иджыблагъэ щыIа Гъэмахуэ Олимп джэгухэм и лIыхъужьхэм ящыщ зы Джэду Iэниуар.
Хьэтау Ислъам.
